Grafinis šachmatų uždavinys

**Grafinis šachmatų uždavinys** arba **Skachografinis uždavinys** (nuo  'šachmatai',  'rašau, piešiu') – šachmatų uždavinys, kurio šachmatų figūrų išsidėstymas pradinėje padėtyje ant šachmatų lentos, ar sprendinyje (kartais vienu metu ir abiejose pozicijose) vaizduoja: raides, skaičius, piešinius, įvairius daiktus ir pan.

Šachmatų kompozitorius iš figūrų gali kurti įvairius vaizdinius. Šachmatų figūrų išdėstymas pozicijoje, arba pats žaidimo procesas, gali turėti ir tam tikrą potekstę, pvz., rodant skaičius – sveikinimą su jubiliejumi, arba raides, kurios gali būti tam tikro asmens vardo (ar pavardės) pirmosios raidės, bei kitus simbolius, susijusius su įvairiais įvykiais: karais, šventėmis, sportu, įvairiomis organizacijomis ir t. t.
## Istorija

Grafinės šachmatų kompozicijos jau buvo spausdinamos XIX a. Antai, 1847 m. Berlyne išleistoje, A.Lichtenštaino knygoje „Der Schachkunstler: hundert Schach-Kunstspiele“, pateikta 16 grafinių uždavinių.
Žymus šio žanro atstovai – Samuelis Loidas (*Samuel Loyd* (1841–1911)), Edita Berd (*Edith Elina Helen Baird* (1859–1924)), vėliau Tigranas Gorgijevas (*Tigran Gorgiev* (1910–1976)), Ernestas Pogosjancas (*Эрнест Левонович Погосянц* (1935–1990)), Paulas Benko (* Pál Charles Benkö* (1928–2019)), Erichas Bartelis (*Erich Bartel* (1930–)) 

## Uždaviniai

Uždaviniai yra proginiai: jie kuriami šventėms, įvairiems jubiliejams pažymėti, sporto pasiekimams įamžinti, geometrinų figūrų, technikos pasiekimų demonstravimui ir pan.

iš šachmatų figūrų sudarytas grafinis vaizdas pirminėje uždavinio pozicijoje sutinkamas:

tiesioginio, sutarto, atvirkščio, serijinių ėjimų, tinklinių, ilgiausių ėjimų, Madraso, Kirkės bei retrogradinės analizės šachmatų uždaviniuose. Jie sudarinėjami ne tik su tradicinėmis, bet ir pasakiškomis figūromis.

Grafinės šachmatų kompozicijos pagal vaizdinius skirstomos į dvi grupes: raidžių bei simbolių. Pastarajai grupei priklauso uždaviniai, kurių figūros diagramoje turi tam tikro simbolio formą, o raidžių grupei – tam tikros raidės formą.

Yra uždavinių, kurių pirminėje pozicijoje grafinio vaizdo nėra, tačiau vaizdinys atsiranda sprendžiant, arba matinėje padėtyje. Sudėtingesniuose uždaviniuose būna, kad po kiekvieno ėjimo grafinis vaizdas keičiasi.

Daugelio vaizduojamųjų kompozicijų sprendiniai remiasi retrogradine analize. Jeigu uždavinio pirminėje padėtyje paskutinis juodųjų ėjimas negalimas, pradeda ne baltieji, o juodieji, bet ne pirmu ėjimu, o taip vadinamu, nuliniu ėjimu.

### Užduotys

Gali būti naudojamos: tradicinės, netradicinės, pasakiškosios ir ypatingosios kompozicijos uždavinių užduotys. Be to, užduotyje pažymima, kad uždavinys grafinis ir kokiai grupei (raidžių ar simbolių) priklauso. Be to, skliausteliuose nurodoma koks objektas, sudarytas iš šachmatų figūrų, yra matomas pirminėje uždavinio pozicijoje.

### Pavyzdžiai
Vokiečių šachmatų kompozitoriaus Liudviko fon Bilouvo (*Ludwig von Bilow*) tiesioginio mato uždavinyje matome specialiai sudarytą iš šachmatų figūrų raidę „H“.

Britų šachmatų kompozitorės Editos Berd uždavinys sudėtingesnis: jis su dviem skirtingais, sudarytais iš figūrų, atvaizdais. Pirminėje padėtyje pavaizduota širdis, bet tai ne paskutinis vaizdas. Uždavinio sąlygoje numatyta, kad baltieji ir juodieji pradžioje atsiima po paskutinį ėjimą, o po to, baltieji skelbia juodiesiems dviem ėjimais matą. Sprendimo pabaigoje iš likusių figūrų šachmatų diagramoje, vietoj buvusios širdies, atsiranda strėlės atvaizdas.

Vokiečių šachmatų kompozitoriaus Klauso Funko (*Klaus Funk* (1929–)) uždavinys yra proginis. Jis skirtas šachmatų klubo Kutna Hora 50-mečiui pažymėti. Todėl šis skaičius, sudarytas iš figūrų, matomas pirminėje uždavinio pozicijoje.

Vokiečių šachmatų kompozitoriaus Manfredo Šreko (*Manfred Schreck* (1954–)) uždavinys, paskelbtas 2011 m., rodo, kad grafiniai šachmatų uždaviniai tebekuriami ir XXI amžiaus antrame dešimtmetyje. Jo figūrų piešinys vaizduoja Kalėdinę eglutę, populiarią tarp kompozitorių dar XIX a.

Rusų šachmatų kompozitoriaus Ernesto Pogosjanco kompozicija yra pavyzdys, kad grafinė šachmatų kompozicija naudojama ir kuriant etiudus.

## Šaltiniai

## Išorinės nuorodos
* Grafinis uždavinys: raidės
* Grafinis uždavinys: simboliai
* Paulo Benko grafiniai šachmatų uždaviniai gimtadieniui